In Boarischn gits zwoa vaschine e- und o-Lautt. Des zo ran ò vadumpfte awej oumat beschrim, und es o. Aa es e gits zwoamol: Oans wou asn Primärumlaut-e und asn entrundetn ö entståndn is (a gschlossns e), und oans wou asn germanischn ë entståndn is. In Åltbayern iss asu, das des in Mittlboarischn kurz e und lång èè gsprocha wird, in Nordboarischn umkejert kurz è/ä und lång ee. In mittlern Ostn vo Åltbayern is a Gebejt, wou da Effnungsgrod vonn e niat vo da Leng ohenkt, sundern vo urålte Lautumgebunga nu as da ålthouchdaitschn Zait. Es Kollmersche Gsez sågt: Ma kå a offne Lautung in Werter mit da Endung -el oder -eln finna (bèèdln), waiters in Werter wou a Nasalkonsonant, der wou af ålthouchdaitsch -ōn oder -ūn zruckgejt, min Wortståmm vaschmülzt (fèèng), und zletzt nu ba mennliche und waibliche Substantiv, dej wou in Ålthouchdaitschn in Nominativ d Endung -o ghått hom (Stècka, Hèx). Bål ålle åndern Werter wern mit an gschlossna e gsprocha (leesn, Weeder). Nouch de glaichn Regln han aa d Folgelautt vonn ålt-/mittlhouchdaitschn a vatolt. Ner vadumpfa Lautumgebunga, wou a offas e bewirka, a a stirker, nemle zo o (ansunstn wars a ò). 